Predkladacia správa

         	Úrad pre štátnu službu predkladá na rokovanie vlády Slovenskej republiky návrh nariadenia vlády Slovenskej republiky o zvýšení platových taríf štátnych zamestnancov na základe § 105 zákona č. 312/2001 Z. z. o štátnej službe a o zmene doplnení  niektorých zákonov v znení zákona č. 551/2003 Z. z. (ďalej len  „zákon o štátnej službe“).
 
           	V súlade s § 5 ods. 1 zákona č. 655/2005 Z. z. o štátnom rozpočte na rok 2006, v súlade s uznesením vlády Slovenskej republiky č.  790/2005 k návrhu rozpočtu verejnej správy na roky 2006 až 2008 a v súlade s čl. II ods. 3 Kolektívnej zmluvy vyššieho stupňa v štátnej službe na rok 2006 uzatvorenej medzi štátom a Konfederáciou odborových zväzov Slovenskej republiky a Nezávislými kresťanskými odbormi Slovenska sa platové tarify štátnych zamestnancov uvedené v prílohe č. 2 zákona o štátnej službe v znení nariadenia vlády Slovenskej republiky č. 203/2005 Z. z. zvýšia o 5 % s účinnosťou od 1. júla 2006.
 
  Finančné  nároky  na  zvýšenie  platových  taríf  o  5 % sú zahrnuté  v rozpočte  podľa 
§ 5 ods. 1 zákona  č. 655/2005 Z. z. o štátnom rozpočte na rok 2006. Zvýšenie platových taríf štátnych zamestnancov si vyžiada  v roku 2006 celkový finančný dopad  360 mil. Sk, z toho  mzdy a platy 267 mil. Sk.
 
  Predkladaný návrh nariadenia vlády nemá vplyv na rozpočet obcí a rozpočty vyšších územných celkov.
 
           Návrh  nariadenia  vlády  nemá   environmentálny  vplyv  ani  vplyv  na zamestnanosť.
 
           Návrh nariadenia vlády bol predmetom medzirezortného pripomienkového konania a bol prerokovaný v Legislatívnej rade vlády Slovenskej republiky. Legislatívna rada vlády Slovenskej republiky k predmetnému návrhu neuplatnila pripomienky. 

           Návrh nariadenia vlády sa predkladá na rokovanie vlády Slovenskej republiky bez rozporov.